Sonny Bill en Botha boks nou in Brisbane | Nuus24
Kaapstad – Sonny Bill Williams het die tyd en plek vir sy boksgeveg teen Suid-Afrika se Francois "Witbuffel" Botha bevestig.Volgens die Stuff.co.nz-webtuiste sal Williams (27) op 24 November teen Botha in Brisbane, Australië deur die toue klim ná aanvanklik berig is dat die geveg in Durban sou plaasvind.Botha het 48 gevegte tydens sy loopbaan gewen en agt verloor – twee van die nederlae was wêreldtitel-gevegte teen Lennox Lewis en Wladimir Klitschko – maar op 44-jarige ouderdom is die "Witbuffel" se beste jare verby.Die voormalige kampioen het houe van die wêreld se bestes – Mike Tyson, Lennox Lewis en Evander Holyfield – trotseer en dit is hoekom hy voel dat die All Black-ster nie van dieselfde gehalte is nie."Hy gaan 'n ontnugtering kry, maar dit sal hom 'n beter bokser in die toekoms maak," het Botha verlede week gesê."Sonny Bill Williams mag dalk 'n goeie rugbyspeler wees, maar ek beskou hom nie as 'n goeie bokser nie. Hy hoort nie in die bokskryt nie. Hy moet eerder rugby gaan speel." Williams het sedert 2009 al vyf sy swaargewig-gevegte gewen. Hy is die Nieu-Seelandse boksvereniging se huidige swaargewig-kampioen.Vir die jongste sportnuus volg Nuus24Sport op Twitter.– Sport24